Vruntliken grot vorgescreven. Wetet, erwerdighen heren unde guden gunnere, borgermeystere unde radmen der stad Revall, dat vor my is gewesen Olaff Andersson, mynes gnedighen heren, des koninghes, schattebur, wiser dusses breves, unde hevet my berichtet, wo sin sone dar in juwer stad hevet gehindert wesen umme eines wives willen, der dusse vorscreven Olaff scholde hebben eer vordeynde lon schuldich gebleven. Dat doch wol mennigem bedderven manne wol witlik is, dat dat wiff em ny en deynde, men dat se was mit eyner juncvrouwen in sinen hove, unde he gaff eer de kost mit der juncvrouwen, also he secht unde also he jw ok wol muntliken kan berichten. Worumme bidde ik jw, erwerdigen heren, dat gy dessen vorbenomeden bur darane nicht vorunrechtighen laten, wente ik weyt jo nicht men gud mit jw unde den juwen, also gy my juwen breff togescreven hebben, unde my wundert, dat men sodannen wiven sodaner stykke belovet eer men vorhort heft wo id umme de sake sii. Erwerdighen heren, scrivet my dar juwe antwarde umme, wes desse brefforer myner bede geneten mach. Welk ik ok gerne jegen jw vorschulden wil an sodan eynem geliken edder an eynem groteren. Juwe ersammicheyt bevele ik Gode to langen tiiden. Gescreven uppe Razaborgh des dinxedages in dem pinxten. Otto Pogwisch, ritter, hovetman uppe Razaborgh. Adress: Den erwerdighen, bescheydenen heren, den borgermeysteren unde den radmannen der stad Revall, kome desse breff mit werdicheyt.